આ પ્રસંગે પ્રાસંગિક ઉદ્બોધનમાં ગુજરાતના રાજ્યપાલ શ્રી ઓ. પી. કોહલીએ કહ્યું હતું કે, ક્રાંતિવીર સરદારસિંહ રાણા ટ્રસ્ટ આ વેબસાઈટ બનાવવા માટે ધન્યવાદને પાત્ર છે. આ વેબસાઈટના માધ્યમ થકી ગુજરાતના ક્રાંતિવીરોની માહિતી જન-જન માટે ઉપલબ્ધ થશે. આપણા દેશના અનેક ક્રાંતિકારીઓએ દેશમાં રહી અંગ્રેજ સરકાર સામે સ્વાતંત્ર્ય માટે સંઘર્ષ કર્યો, પરંતુ અનેક ક્રાંતિકારી એવા પણ હતા. જેઓ દેશની બહાર જઈ અને એ પણ બ્રિટીશ સત્તાના કેન્દ્ર ઇંગ્લેન્ડ જઈ અંગ્રેજ સરકાર વિરુદ્ધ સ્વાતંત્ર્યની ચળવળ ચલાવી. આ પ્રકારનાં કેન્દ્રોમાં એક કેન્દ્ર લંડનનું ઇન્ડિયા હાઉસ હતું. ૧૯૦૫માં સ્થપાયેલ આ કેન્દ્ર ભારતીય વિદ્યાર્થીઓમાં સ્વાતંત્ર્ય ભાવનાની ચેતના જગાડવાનું એક મોટું કેન્દ્ર હતું. તેમને આગળ ભણવા માટે શિષ્યવૃત્તિ પણ આપતું હતું. અનેક મહાન ક્રાંતિકારીઓનું આ કેન્દ્ર બની ગયું હતું. સરદારસિંહ રાણાના વિદેશ ગમન દરમિયાન તેમનો સંબંધ પણ ઇન્ડિયા હાઉસ સાથે સ્થાપિત થયો.